Γνωμοδότηση της Οικονομικής και Κοινωνικής Επιτροπής με θέμα "Πρόταση κανονισμού του Συμβουλίου για την τροποποίηση του κανονισμού (ΕΚ) αριθ. 1868/94 για καθιέρωση καθεστώτος ποσοστώσεων για την παραγωγή αμύλου γεωμήλων"

(2002/C 80/11)

Στις 6 Δεκεμβρίου 2001 και σύμφωνα με τα άρθρα 36 και 37 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Η Οικονομική και Κοινωνική Επιτροπή αποφάσισε να ορίσει τον κ. Donnelly γενικό εισηγητή της γνωμοδότησής της.

Κατά την 387η σύνοδο ολομέλειας που πραγματοποιήθηκε στις 16 και 17 Ιανουαρίου 2002 (συνεδρίαση της 16ης Ιανουαρίου 2002), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 61 ψήφους υπέρ και 1 αποχή.

1. Κύρια σημεία της πρότασης της Επιτροπής

1.1. Στόχος της πρότασης κανονισμού είναι η κατανομή των τριετών ποσοστώσεων για τις περιόδους εμπορίας 2002/2003, 2003/2004 και 2004/2005 μεταξύ των κρατών μελών που παράγουν άμυλο γεωμήλων με βάση την έκθεση της Επιτροπής προς το Συμβούλιο που αφορά το καθεστώς των ποσοστώσεων για την παραγωγή αμύλου γεωμήλων, πράγμα που συνεπάγεται την τροποποίηση του κανονισμού (ΕΚ) αριθ. 1868/94.

1.2. Προτείνεται οι σημερινές ποσοστώσεις να διατηρηθούν κατά τα επόμενα τρία χρόνια.

1.3. Εάν κριθεί σκόπιμο, για κάθε παραγωγό αμύλου γεωμήλων σε κάθε κράτος μέλος θα ληφθεί υπόψη η ποσότητα που χρησιμοποιήθηκε πέραν της ποσόστωσης κατά τη διάρκεια της περιόδου 2001/02, όπως προβλέπει το άρθρο 6, παράγραφος 2, του κανονισμού (ΕΚ) αριθ. 1868/94.

1.4. Η πρόταση της Επιτροπής να επεκταθούν οι ισχύουσες ποσοστώσεις ενδέχεται να συνοδευτεί από μέτρα που ενδεχομένως θα κριθούν απαραίτητα με βάση: την έκθεση του Ελεγκτικού Συνεδρίου για τον εν λόγω τομέα, μία μελέτη εξωτερικού γραφείου μελετών και την ενδιάμεση αναθεώρηση του "Προγράμματος Δράσης 2000".

1.5. Το "Πρόγραμμα Δράσης 2000" προϋπόθετε αλλαγές στην ορολογία των πληρωμών. Στο άρθρο 7 του κανονισμού (ΕΚ) αριθ. 1868/1994 ο όρος "εξισωτικό ποσό" θα πρέπει να αντικατασταθεί από τον όρο "πληρωμή".

2. Γενικές παρατηρήσεις

2.1. Η έκθεση του Ελεγκτικού Συνεδρίου για τον τομέα του αμύλου της ΕΕ, που δημοσιεύθηκε την 1η Οκτωβρίου 2001, καταδεικνύει ότι το Ελεγκτικό Συνέδριο δεν έχει αντιρρήσεις ως προς το πλαίσιο του συστήματος των ποσοστώσεων στον τομέα αμύλου γεωμήλων. Η Επιτροπή κατέληξε στα ίδια συμπεράσματα, με βάση τα στοιχεία που περιλαμβάνονται στην δική της έκθεση, ιδιαίτερα δε σε ό,τι αφορά την ισορροπία της αγοράς μεταξύ αμύλου γεωμήλων και αμύλου σιτηρών.

2.2. Το επίπεδο των ποσοστώσεων περιορίστηκε, μετά το "Πρόγραμμα Δράσης 2000", κατά 2,69 % σε ό,τι αφορά τις μικρές παραγωγούς χώρες και κατά 5,48 % σε ό,τι αφορά τις μεγάλες παραγωγούς χώρες. Σύμφωνα με πηγές του τομέα, οι ποσοστώσεις και η ζήτηση είναι σήμερα ισοδύναμες. Όπως αναφέρεται στο πιο πάνω σημείο 1.2, η Επιτροπή προτείνει να παραμείνουν οι ποσοστώσεις στο ίδιο επίπεδο κατά την περίοδο 2002-2005. Ο τομέας του αμύλου υποστηρίζει την πρόταση. Σε περίπτωση που η αγορά αμύλου γεωμήλων αναπτυχθεί περαιτέρω, η βιομηχανία του κλάδου θα επιθυμούσε την αύξηση των ποσοστώσεων μετά το 2005.

2.3. Η βιομηχανία αμύλου γεωμήλων εξαρτάται, για τον εφοδιασμό της σε πρώτες ύλες, από τους συμβεβλημένους γεωργούς. Τα αμυλούχα γεώμηλα αποτελούν μία εξαιρετικά σημαντική παραγωγή για τους γεωργούς. Εάν στο μέλλον πρόκειται να μειωθεί η ελάχιστη τιμή των αμυλούχων γεωμήλων, οι γεωργοί θα πρέπει να αποζημιωθούν. Κάτι τέτοιο θα ήταν απαραίτητο προκειμένου οι γεωργοί να συνεχίσουν να παράγουν. Την σχετική βάση θα πρέπει να αποτελέσει το κείμενο για τον τομέα των σιτηρών, όπως αναφέρθηκε στα συμπεράσματα της Συνόδου Κορυφής του Συμβουλίου στο Βερολίνο.

2.4. Η ρήτρα ευελιξίας 5 % πρέπει να διατηρηθεί προκειμένου να ληφθεί υπόψη η αλλαγή του κλίματος.

2.5. Έχει καθοριστική σημασία να διασφαλιστεί στο μέλλον η καθιερωμένη ισορροπία μεταξύ του αμύλου γεωμήλων και του αμύλου αραβοσίτου.

3. Συμπέρασμα

Η ΟΚΕ υποστηρίζει την παρούσα πρόταση κανονισμού.

Βρυξέλλες, 16 Ιανουαρίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs